Transport Tycoon

Transport Tycoon (sutr. TT) – kompiuterinis, realaus laiko žaidimas, kuriame žaidėjas atlieka transporto kompanijos vadovo vaidmenį. Žaidimo tikslas – gauti kuo didesnį pelną pervežant įvairius krovinius bei keleivius automobiliniais keliais, geležinkeliais, taip pat vandens ir oro transportu. Žaidimo kūrėjas – Krisas Sojeris ().

Žaidimo principas 
Žemėlapyje, kuriame vyksta žaidimas, yra daug objektų – miestų, pramonės įmonių, bankų, naftos platformų. Kiekvienas šių objektų „gamina“ ir „naudoja“ tam tikrus krovinius. Žaidėjui reikia pastatyti vienokio ar kitokio transporto stotis ir pervežti krovinius iš gamintojo į naudotojo stotį.

Objektai gaminamus krovinius išduoda netoli pastatytoje stotyje, priklausomai nuo gamyklos našumo (arba miesto gyventojų skaičiaus) ir stoties reitingo. Stotyse transporto priemonės pakraunamos kroviniais, kuriuos gali vežti, o iškraunamos artimiausioje stotyje, kurioje tie kroviniai priimami. Iškraunant krovinius apmokamos transporto išlaidos, proporcingai atstumui tarp stočių, krovinių kiekiui ir pristatymo laikui.

Transporto rūšys 
 Sunkvežimis (truck). Važiuoja automobiliniais keliais, perveža nedidelius kiekius krovinių (išskyrus keleivius), pigus, duoda nedidelį pelną, maršruto pabaiga – sunkvežimių stotelės.
 Autobusas (bus). Važiuoja automobiliniais keliais, perveža nedaug keleivių, pigus, duoda nedidelį pelną, maršruto pabaiga – autobuso stotelės.
 Traukinys (train). Važiuoja bėgiais, gali pervežti didžiausius kiekius krovinių, bei keleivių, kaina vidutinė, duoda didžiausią pelną, maršruto pabaiga – traukinių stotys.
 Lėktuvas (aircraft). Skrenda oru, talpa priklauso nuo modelio, kaina didžiausia, duoda vidutinį pelną, maršruto pabaiga – oro uostai.
 Sraigtasparnis (helicopter). Skrenda oru, gabena nedidelius kiekius krovinių, brangus, duoda nedidelį pelną, maršruto pabaiga – oro uostai, sraigtasparnių aikštelės arba naftos platformos.
 Laivas (ship). Plaukia vandeniu, gabena didelius kiekius krovinių, ne itin brangus, duoda vidutinį pelną, maršruto pabaiga – dokai.

Krovinių rūšys 
 Keleiviai (passengers). Vežami iš miestų ir naftos platformų į miestus, naftos platformas ir plieno liejyklas.
 Paštas (mail). Vežamas iš miesto į miestą.
 Anglis (coal). Išgaunamas anglies šachtose, naudojamos elektrinėse.
 Geležies rūda (iron ore). Išgaunama geležies rūdos šachtose, naudojama plieno liejyklose.
 Javai (grain) ir gyvuliai (livestock). Auginami fermose, naudojami fabrikuose.
 Plienas (steel). Gaminamas plieno liejyklose, naudojamas fabrikuose.
 Mediena (wood). Auginama miškuose, naudojamas lentpjūvėse.
 Nafta (oil). Išgaunama naftos gręžiniuose ir naftos platformose, naudojama naftos perdirbimo įmonėse.
 Prekės (goods). Gaminamos fabrikuose, lentpjūvėse ir naftos perdirbimo įmonėse, naudojamos miestuose, kuriuose yra parduotuvių.
 Vertybės (valuables). Pervežamos iš banko į banką.

Sukurta išplėsta žaidimo versija Transport Tycoon Deluxe, kurioje išvardinti kroviniai šiek tiek skiriasi (išplėstas šiaurinis ir pusdykumių gamtovaizdis) arba skiriasi visiškai (išplėtimas su „žaisliniu“ gamtovaizdžiu, kuriame dominuoja saldainiai ir žaisliniai traukinukai).

Miestai 
Miestai sudaryti iš pastatų ir gatvių. Kiekvienas pastatas turi tam tikrą priimamų krovinių lygį (pvz., 3/4 Passengers, 1/4 Mail ir 1/8 Goods). Jeigu stoties aprėpiamoje zonoje yra pastatų, kurių lygių suma ne mažesnė už 1, stotyje bus iškraunami šie kroviniai.

Miesto administracija kiekvienai transporto kompanijai, dirbančiai mieste ir netoli jo, nustato reitingą. Reitingas gali nukrist, jei mieste bus nugriauta daug pastatų arba iš pastatytos stoties ilgai nebus išvežami kroviniai. Esant žemam reitingui (Mediocre lygis ir žemesnis) miestas gali uždraust kompanijai statyti stotis netoli miesto, taip pat griauti pastatus (Poor ir Appalling lygiai). Reitingą gali pakelti, mieste surengus reklaminę kampaniją arba investavus į pastatų statybą ar gatvių rekonstrukciją. Vis dėlto labiausiai reitingo lygį lemia medžių kirtimas ir sodinimas, pirmu atveju reitingas krenta, antru kyla. Medžius dažniausiai naikinti reikia statant pastatus, stotis, tiesiant kelius, taip pat atliekant žemės darbus. Medžiai auga palyginus lėtai, todėl ir reitingas kyla gana lėtai lyginant su kirtimu, visgi tai efektyvus būdas pakelti reitingą. Mieste taip pat galima pastatyti kompanijos įkūrėjo (reitingui tai neturi reikšmės) statulą ar įsigyti išskirtines teises transporto aptarnavimui netoli miesto. Taip pat galima įsigyti išskirtines teises darbui mieste, tokiu atveju visa tai, kas priklauso miestui neš pelną išskirtinai žaidėjo personažui.

Miestų pavadinimai automatiškai generuojami paleidžiant naują žaidimą. Yra trys pavadinimų režimai – angliški, amerikietiški ir europietiški. Angliški pavadinimai susideda iš pradžios (Aber-, Trud-, Lennin- ir t. t.) ir pabaigos (-bury, -burg, -well…). Jų pradžioje gali būti pridėti žodeliai Great ar Little, o pabaigoje Bridge ar Springs.

Įmonės 
 Naftos platforma (Oil rig). Žaidime atsiranda apie 1980–1990 metais. Stovi jūroje. Platforma yra sraigtasparnių, keleivinių laivų ir tanklaivių stotis (nepriklausoma nuo transporto kompanijos).
 Bankas (Bank). Žaidime atsiranda 1970–1980 metais. Stovi kalnuose, bet nepriklauso miesto pastatams (jo negalima nugriaut). Gamina ir priima vertybes.
 Anglies šachta (Coal mine). Išgauna anglį (coal). Anglį naudoja elektrinės (Power station).
 Elektrinė (Power station). Naudoja anglį.
 Miškas (Forest). Gaunama mediena (wood).
 Lentpjūvė (Sawmill). Medieną perdirba į prekes (goods).
 Šachta (mine). Išgaunama geležies rūda (iron ore).
 Plieno liejykla (Steel mill). Geležies rūdą perdirba į plieną (steel).
 Ferma (Farm). Augina javus (grain) ir gyvulius (livestock). Fermos laukai užima didelius plotus, todėl kelių tiesimas per juos žymiai brangesnis.
 Gamykla (Factory). Perdirba javus, gyvulius ir plieną į prekes (goods).

Taip pat skaitykite 
 Transport Tycoon Deluxe

1994 kompiuteriniai žaidimai
Kompiuteriniai strateginiai žaidimai